Haemanthus
Haemanthus, barberkost, malerkost, slægt af løgplanter i narcisfamilien, Amaryllidaceae, med ca. 20 arter i den sydafrikanske provins Cape; en art findes i Namibia.
Slægten har ægte løg uden forlænget jordstængel, flade, men noget saftfyldte blade placeret i to rækker i løget, hvis indre dannes af de opsvulmede bladbaser. Blomsterne sidder omgivet af farvede hylsterblade i en skærmformet blomsterstand for enden af et bladløst blomsterskaft. Frugten er et hvidt eller rødt bær. Hylsterbladene er hos ca. halvdelen af arterne mørkerøde; disse arter betegnes undertiden med det danske navn "blodblomst".